KOMISIJOS REGLAMENTAS (EB) Nr. 146/2009
2009 m. vasario 20 d.
iš dalies keičiantis Reglamento (EB) Nr. 2076/2005 II priedo nuostatas dėl žuvininkystės produktų importo iš Kamerūno
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 853/2004, nustatantį konkrečius gyvūninės kilmės maisto produktų higienos reikalavimus (1), ypač į jo 9 straipsnį,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 854/2004, nustatantį specialiąsias gyvūninės kilmės produktų, skirtų vartoti žmonėms, oficialios kontrolės taisykles (2), ypač į jo 16 straipsnį,
kadangi:
(1)
Reglamento (EB) Nr. 854/2004 11 straipsnio 1 dalyje nustatyta, kad gyvūninės kilmės produktus galima importuoti tik iš tų trečiųjų šalių ar jų teritorijų, kurios įtrauktos į pagal tą reglamentą sudarytą sąrašą.
(2)
2005 m. gruodžio 5 d. Komisijos reglamentu (EB) Nr. 2076/2005, nustatančiu pereinamojo laikotarpio priemones Europos Parlamento ir Tarybos reglamentams (EB) Nr. 853/2004, (EB) Nr. 854/2004 ir (EB) Nr. 882/2004 (3) įgyvendinti, nukrypstant nuo Reglamento (EB) Nr. 854/2004 11 straipsnio 1 dalies, nustatyta, kad, laikantis tam tikrų sąlygų, valstybės narės gali leisti importuoti žuvininkystės produktus iš šio reglamento II priedo sąraše išvardytų trečiųjų šalių.
(3)
Tos trečiosios šalys, kuriose dar neatliktas joks Bendrijos tikrinimas, siekiant nustatyti sanitarines sąlygas, bei įsitikinti, ar šių šalių kompetentingų institucijų vykdoma kontrolė atitinka Bendrijos teisės aktų reikalavimus, išvardytos Reglamento (EB) Nr. 2076/2005 II priedo sąraše. Todėl Kamerūnas šiuo metu yra įtrauktas į Reglamento (EB) Nr. 2076/2005 II priedo sąrašą.
(4)
2003 m. Kamerūne Bendrijos atlikto tikrinimo metu nustatyta rimtų higienos trūkumų tvarkant žuvininkystės produktus bei nustatyta, kad trečiosios šalies kompetentingos institucijos nepakankamai pajėgios žuvininkystės produktus patikimai tikrinti. Todėl Kamerūnas negali suteikti privalomų garantijų, kad žuvininkystės produktai yra pagaminti bent tokiomis sąlygomis, kurios taikomos Bendrijoje gaminant žuvininkystės produktus ir tiekiant juos rinkai. Po tikrinimo Kamerūnas sustabdė žuvininkystės produktų eksportą į Europos Sąjungą.
(5)
Nuo 2004 m. Bendrija iš Kamerūno kompetentingos institucijos negavo pranešimų apie tai, kaip įgyvendinami taisomieji veiksmai, siekiant ištaisyti 2003 m. pastebėtus trūkumus. 2008 m. Kamerūnas nesutiko su Bendrijos tikrinimu vietoje, teikdamas, kad artimiausiu laiku Kamerūno žuvininkystės įmonės ir laivai nenumato į Europos Sąjungą eksportuoti žuvininkystės produktų.
(6)
Todėl žuvininkystės produktų importas iš Kamerūno į Bendriją turėtų būti uždraustas.
(7)
Todėl Reglamentą (EB) Nr. 2076/2005 reikėtų atitinkamai iš dalies pakeisti.
(8)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2076/2005 II priedas yra pakeičiamas šio reglamento priedu.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2009 m. vasario 20 d.